Oradea.ro

Lansare film documentar : „Iuliu Maniu: părintele Marii Uniri și lupta pentru libertate”
2025-03-19 17:00 - 20:00 (Europe/Helsinki) | Muzeul Țării Crișurilor, Oradea
Muzeul Țării Crișurilor Oradea – Complex Muzeal, în parteneriat cu Consiliul Județean Bihor și Primăria Municipiului Oradea, în colaborare cu Imbold Media și Asociația Casa Memorială „Iuliu Maniu”, organizează evenimentul de lansare a filmului documentar „Iuliu Maniu: părintele Marii Uniri și lupta pentru libertate”. Acesta va avea loc miercuri, 19 martie a.c., ora 17.00, în Sala de conferințe a Muzeului Țării Crișurilor (Str. Armatei Române nr.1/A).
Documentarul oferă o perspectivă amplă asupra contribuției decisive a lui Iuliu Maniu la realizarea Marii Uniri de la 1918 și asupra eforturilor sale neobosite pentru apărarea democrației și a libertății în fața regimurilor totalitare.
Filmul surprinde rolul lui Iuliu Maniu în făurirea României Mari, activitatea sa politică în perioada interbelică și opoziția fermă față de dictatură, care i-a adus în cele din urmă detenția și moartea în închisoarea de la Sighet. Documentarul include imagini de arhivă, mărturii ale istoricilor și specialiștilor, precum și filmări realizate în locații simbolice (casa memorială din Bădăcin, locul unde Maniu și-a petrecut copilăria și locul detenției sale, devenit un simbol al represiunii comuniste).
Prin această producție, Imbold Media își propune să readucă în conștiința publicului figura lui Iuliu Maniu, prezentându-l nu doar ca un arhitect al Unirii de la 1918, ci și ca un simbol al luptei pentru libertate și democrație. Documentarul este destinat unui public larg, incluzând cercetători, studenți, elevi, dar și pe toți cei interesați de istoria recentă a României și de valorile democratice.
Impactul acestui proiect depășește sfera cinematografică, contribuind la educația civică, la consolidarea conștiinței naționale, la inspirarea și informarea generațiilor actuale despre importanța liderilor integri și a luptei pentru libertate.
Evenimentul va fi moderat de către prof. univ. dr. Gabriel Moisa – Manager al Muzeului Țării Crișurilor Oradea – Complex Muzeal. Vor lua cuvântul dr. Cristina Liana Pușcaș, muzeograf la secția Muzeul Orașului Oradea, și părintele Cristian Borz, președintele Asociației Casa Memorială „Iuliu Maniu”.
Intrarea este liberă în limita a 150 de locuri.
